Olet sivulla: Etusivu › Kasvatus ja opetus › Varhaiskasvatus › Vinkit kotiin varhaiskasvatuksen tueksi › Kielen rikas maailma
Varhaiskasvatuksen tehtävä on vahvistaa lasten kielellisten taitojen ja valmiuksien sekä kielellisten identiteettien kehittymistä. Varhaiskasvatuksessa vahvistetaan lasten uteliaisuutta ja kiinnostusta kieliin, teksteihin ja kulttuureihin. Kehittyvät kielelliset taidot avaavat lapsille uusia vaikuttamisen keinoja, mahdollisuuksia osallisuuteen ja aktiiviseen toimijuuteen.
Lasten kielellinen ilmaisu monipuolistuu, kun heidän kielellinen muistinsa ja sanavarantonsa laajenee. Kielellisen muistin kehittymistä tukevat esimerkiksi lorujen ja laululeikkien käyttö. Kielellä leikittely, nimeäminen sekä kuvaavien sanojen käyttäminen edistävät lasten kielellisen muistin ja sanavarannon kehittymistä. Kiireetön keskustelu ja lukeminen sekä tarinoiden kerronta tarjoavat mahdollisuuksia pohtia sanojen ja tekstien merkityksiä ja opetella uusia käsitteitä asiayhteyksissä.
Lähiympäristön eri kielten havainnointi tukee lasten kielitietoisuuden kehittymistä. Kielen havainnoinnin ja tutkimisen avulla suunnataan lasten huomiota sanojen merkityksistä kielen muotoihin ja rakenteisiin, kuten sanoihin, tavuihin ja äänteisiin. Lapsia rohkaistaan kirjoittamaan ja lukemaan leikillisesti.
Tietoa lapsen lukutaidon kehittymisestä
Esiopetuksessa ja varhaiskasvatuksessa harjoitellaan lukemisen taustalla olevia taitoja kuten sanojen tavuttamista esim. taputtamalla, sanojen alkuäänteiden ja loppuäänteiden tunnistamista, sanojen pituuksien vertailemista eli onko sana pitkä vai lyhyt sekä kirjainten nimeämistä ja tunnistamista. Lukemaan oppiminen on koululaisen tehtävä. https://www.oppijailo.fi/miten-lapsen-lukutaito-kehittyy/